Автор: ilchi · 25.07.2018\nИюль зурул 10-нний Египетнал Асьютский университетрал делегация бивунни Аьрасатнал халкьуннал дусшиврул музейравун.\nХъамаллуращалсса экскурсиялий гьуртту хьунни ДР-лул миллатирттал политикалул министрнал хъиривчу Арсен МахIмудов, Дунияллул халкьуннал ва регионнал дянивсса дахIавурттал ва граждан институтирттащал­сса даврил управлениялул хъунама ГъазимахIаммад ХIажиев ва «Интердусшиву» тIисса чил билаятирттал студентътурал суккушиннардал вакилтал.\nДусшиврул къатравусса музейрал директор Георгий Гьаруновлул балжину бувсунни Дагъусттанная ва дагъусттан халкьуннал аьдатир­ттая. Ккаккан дурунни Аьрасатнал халкьуннал миллатирттал багьу-бизулия бусласисса экспонатру, хьхьичIарасса ва утти­сса Ккавкказуллал халкьуннал лаххи-ликкия.\nСтудентътурахь къабувчI­ла­чIимур ва миннан кIул хьун ччимур буслай бия музейравусса таржумачитал.\nШиккува кIицI лаган, июнь зурул 29-нния июль зурул 15-ннийн бияннин, Дагъусттаннал паччахIлугърал университетрал оьвчаврийн бувну, кьамул буллай буссар Аьрабнал республикалиясса студентътурал делегацияртту.\nВа ххуллухсса хъамаллурал аьр­ххилул мурад бия «Культурарду мачча хъанахъаву» тIисса дунияллул халкьуннал студентътурал слетрал давривух гьуртту шаву ва Аьра­сатнал ва Египетнал жагьилтурал дусшиврий­сса хьунабакьаврил гьанурду цIакь баву.\nСледующая публикация ЗахIматгу, гьунаргу архIал бивзсса чIумал